Modificările de culoare ale dinților apar atât la dinții la care s-au făcut extirpări pulpare, cât și la cei cu necroză sau gangrenă. Aceste modificări de culoare, deși nu sunt accidente în tratamentul endodontic, ci consecința pierderii vitalității pulpare, creează multe probleme estetice pacienților, dinții căpătând o nuanță mai închisă, brună sau gri-gălbuie, mată. În vremurile actuale, susțin medicii, dinții albi și perfect aliniați au devenit canoane de frumusețe.
Vreți să aveți o dantură frumoasă? Iată ce puteți face: renunțați la fumat și limitați consumul de cafea, consumul de ceai negru, dar și de sucuri închise la culoare. Dacă nu puteți face asta, încercați măcar să vă spălați pe dinți de fiecare dată după ce fumați sau la câteva minute după ce consumați asemenea băuturi. De asemenea, puteți opta pentru gustări care vă curăță dinții: printre acestea se numără morcovul, țelina și merele. În plus, se recomandă folosirea apei de gură în mod regulat. Nu uitați, însă, să discutați cu medicul stomatolog despre prevenirea sau combaterea colorării dinților.